Broj: 711-I-197-P-313-21/23-02-24

Zagreb, 08. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Krunoslava Jurgeca, općinskog načelnika Općine Donja Voća do 26. svibnja 2021.g.,** na 179. sjednici, održanoj 08. srpnja 2022.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Krunoslava Jurgeca, općinskog načelnika Općine Donja Voća do 26. svibnja 2021.g., zbog moguće povrede članka 10., u vezi s člancima 8. i 9. ZSSI-a, neće se pokrenuti, s obzirom da je dužnosnik, unutar roka iz Zaključka 711-I-1807-IK-167-18/21-02-20 od 27. listopada 2021.g., podnio Povjerenstvu izvješće o imovinskom stanju dužnosnika povodom prestanka obnašanja navedene dužnosti.**

Obrazloženje

Člankom 3. stavkom 1. podstavkom 39. ZSSI-a propisano je da su općinski načelnici, gradonačelnici i njihovi zamjenici obveznici ZSSI-a. Uvidom u Registar dužnosnika koji ustrojava i vodi Povjerenstvo, utvrđeno je da je Krunoslav Jurgec obnašao dužnost općinskog načelnika Općine Donja Voća u mandatu 2017.-2021.g. točnije do 26. svibnja 2021.g. Slijedom navedenoga, Krunoslav Jurgec je povodom obnašanja navedene dužnosti, bio obavezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka nadalje je propisano da su dužnosnici obvezni u roku od 30 dana po prestanku obnašanja javne dužnosti podnijeti Povjerenstvu izvješće o svojoj imovini.

Člankom 9. stavkom 1. ZSSI-a propisano je da u izvješće iz članka 8. toga Zakona dužnosnici obvezno unose podatke o načinu stjecanja imovine i izvorima sredstava kojima je kupljena pokretna i nepokretna imovina koju je dužnosnik prema istom Zakonu dužan prijaviti.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a, pisanim putem zatražiti od dužnosnika ispunjenje obveze. Stavkom 2. istog članka propisano je da rok za ispunjenje navedene obveze ne može biti duži od 15 dana od dana primitka pisanog zahtjeva. Stavkom 3. toga članka propisano je da će Povjerenstvo, ako dužnosnik ne ispuni navedenu obvezu u danom roku, pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u Registar imovinskih kartica, utvrđeno je da je dužnosnik po proteku 30 dana od prestanka mandata općinskog načelnika Općine Donja Voća nije podnio izvješće o imovinskom stanju.

Povjerenstvo je stoga Zaključkom broj: 711-I-1807-IK-167-18/21-02-20 od 27. listopada 2021.g. naložilo dužnosniku da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog obrasca izvješća o imovinskom stanju dužnosnika. Točkom II. izreke navedenoga zaključka dužnosnik je upozoren da ako ne ispuni obvezu podnošenja pravilno i potpuno ispunjenog izvješća o imovinskom stanju u roku od 15 dana od dana primitka zaključka, Povjerenstvo će protiv istog pokrenuti postupak zbog kršenja odredbi iz članka 8. i 9. ZSSI-a.

Uvidom u izvadak iz e-sandučića utvrđeno je da je dužnosnik navedeni zaključak zaprimio 08. studenog 2021.g. te je rok od 15 dana za ispunjenje obveze protekao 23. studenog 2021.g.

Dužnosnik je potom dana 12. studenog 2021.g. dostavio Povjerenstvu izvješće o imovinskom stanju sa svrhom prestanka obnašanja dužnosti u elektroničkom obliku, a potom je 29. studenoga 2021.g. omaškom podnio još tri izvješća o imovinskom stanju dužnosnika povodom prestanka obnašanja dužnosti u elektronskom obliku. Konačno, dužnosnik je 07. prosinca 2021.g. navedeno izvješće datirano 29. studenoga 2021.g. dostavio i u fizičkom obliku.

Povjerenstvo ističe da je izvješće u fizičkom obliku potrebno jer dužnosnik svojim potpisom na obrascu jamči da su podaci koje je unio u obrazac istiniti i potpuni te da su u obrascu navedeni svi podaci o njegovoj imovini i stalnim prihodima te imovini njegova bračnog druga, izvanbračnog druga ili životnog partnera i malodobne djece slijedom navedenog Povjerenstvo može odobriti izvješće dužnosnika tek nakon njegove fizičke dostave.

Međutim, Povjerenstvo ističe kako se nakon dostave valjano ispisanog izvješća danom podnošenja izvješća smatra dan kada je Povjerenstvo izvješće zaprimilo u elektroničkom obliku.

Slijedom navedenog, a budući da je dužnosnik izvješće u elektroničkom obliku podnio dana 12. studenog 2021.g. odnosno unutar roka iz gore citiranog Zaključka, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur

Dostaviti:

1. Dužnosnik Krunoslav Jurgec, osobnom dostavom
2. Objava na internetskoj stranici Povjerenstva
3. Pismohrana